Shrek Tretí

Shrek Tretí  je americká animovaná, dobrodružná, rodinná komédia z roku 2007 o zlobrovi Shrekovi. Ide o voľné tretie pokračovanie filmu Shrek.

 Dej 
Shrek a princezná Fiona majú nahradiť umierajúceho kráľa Harolda, ale Shrek sa chce z tejto povinnosti vyvliecť. Nádej vkladá do iného následníka, Fioninho bratranca Artuša Pendragona. Shrek sa vydáva na cestu, aby ho našiel. Tesne pred odchodom mu Fiona prezradí, že je tehotná.

Princ Krasoň prisahá pomstu za smrť svojej matky a presvedčí rozprávkových zloduchov, aby bojovali za svoje „žili šťastne až do smrti“ pod jeho velením.

Artuš je stredoškolák a outsider. Neverí si a na spiatočnej ceste spôsobí stroskotanie lode. Družina sa po súši vydáva ďalej a stretávajú Artušovho bývalého učiteľa mágie Merlina.

Krasoň a zloduchovia zatiaľ zaútočia na hrad. Perníček, Pinocchio, Veľký zlý vlk a Tri malé prasiatka zdržia jeho bandu, a princezné s kráľovnou unikajú. Keď jedno z prasiatok náhodou prezradí, že Shrek išiel po Artuša, Krasoň po nich pošle kapitána Háka. Rapunzel, ktorá sa zamilovala do Krasoňa, zradí Fionu a dámy sú uväznené v hradných žalároch.

Piráti prepadnú Shreka, ale nepodarí sa im zajať ho. Vzhľadom na nebezpečie Shrek nalieha na Artuša, aby sa vrátil. Ten namiesto toho úskokom zariadi, aby ich Merlin prečaroval do stále vzdialeného kráľovstva. Má to vedľajšie účinky: Kocúr v čižmách a Oslík si vymenia telá. Útočia na hrad, ale sú chytení a zajatí.

Krasoň sa chystá zabiť Artuša, ale Shrek mu zachráni život tým, že prizná, že ho len využil, aby ho nahradil ako budúceho kráľa. Krasoň dovolí sklamanému mladíkovi odísť. Kráľovná Lillian všetkých oslobodí zo zajatia. Kým princezné začínajú záchrannú misiu, ostatní stretnú Artuša a povedia mu, že Shrek klamal, aby mu zachránil život. 

Krasoň zorganizuje divadelný súboj s hudobným číslom pre poddaných a práve keď sa chystá zabiť Shreka, jeho priatelia sa postavia proti zloduchom, ale sú rýchlo porazení. Objaví sa však Artuš a prednesie reč, v ktorej zloduchov presvedčí, že môžu byť prijatí do spoločnosti namiesto toho, aby boli vyhnanci. Inšpirovaní prejavom sa zloduchovia vzdajú svojich zlých spôsobov, zatiaľ čo Krasoň sa vrhne na Artuša, ale Shrek ho zachráni. Nakoniec prilieta Dračica a zožerie Krasoňa.

Na záver je Artuš korunovaný za nového kráľa. Merlin vráti Kocúrovi a Oslíkovi ich telá. Neskôr, po návrate do močiara, Shrek a Fiona začínajú vychovávať svoje novonarodené trojčatá a vyrovnávajú sa s rodičovskými povinnosťami. 

 Postavy 
Vo filme vystupuje niekoľko rozprávkových postáv:
 Shrek je zelený zlobor. Postave v origináli prepožičal hlas Mike Myers, v slovenskom dabingu Rastislav Sokol.
 Fiona je v tomto diele už zlobryňa a Shrekova manželka. V angličtine ju dabovala herečka Cameron Diaz, v slovenčine Helena Krajčiová.
 Somárik je hovoriaci somár a Shrekov a Fionin priateľ. V angličtine postavu nadaboval Eddie Murphy, v slovenčine Ľuboš Kostelný.
 Kocúr v čižmách je nájomný vrah, ktorý sa stane Shrekovým priateľom. O origináli postavu daboval Antonio Banderas, v slovenčine Dušan Szabó.
 Princ Krasoň je syn Dobrej víly. V angličtine postave hlas prepožičal Rupert Everett, v slovenčine ho daboval Ján Koleník.
 Kráľ Harold je kráľ kráľovstva Za 7 horami a Fionin otec. Herec John Cleese daboval postavu v anglickom origináli, v slovenskom ho daboval Dušan Tarageľ. 
 Kráľovná Lilian je kráľovná a Fionina matka. V angličtine ju dabovala herečka Julie Andrews, v slovenčine Oľga Šalagová.
 Artuš Pendragon je mladý potenciálny následník trónu. V anglickom origináli ho daboval Justin Timberlake, v slovenčine Ľubomír Bukový.
 Škaredá nevlastná sestra Doris obsluhuje v hostinci. A origináli postavu narozprával Larry King, v slovenčine Peter Rúfus.

 Ďalšie diely 
 Shrek
 Shrek 2
 Shrek: Zvonec a koniec

 Referencie 

Kategória:Filmy z 2007
Kategória:Kreslené filmy USA
Kategória:Filmové komédie USA
Kategória:Filmy štúdia Paramount Pictures
Kategória:Fantasy filmy
Kategória:Filmy podľa názvu